برمش ءِ پریات اِیں چیھال ءِ پُژدر ءَ
۔۔۔۔۔۔۔۔۔۔۔۔۔۔۔۔۔۔۔۔۔۔۔۔
زندگی رنگ ءُ داباں وتی مٹ کنت
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
ماں تھاریں شپ ءِ گُرک ءِ ھُونیں دپ ءَ
ھون ءِ نیمّون بیت
ما نزانتگ اِد ءَ اَھد ءِ بنیادم ءِ
ٹیکداریں سروکانی ڈُنگیں نَپس ،
بزگّانی سرا تیر باراں کن اَنت
گرند گْواراں کن اَنت
گْوات ءِ چیردستی ءَ مست ءُ گُمراہ بَینت
اَچ وتی زات ءِ بے سِنچیں کِرد ءِ تہا
اے چُنیں نوبتے زند ءِ چاگرد ءَ رُستگ
گوں بے لزّت اِیں واھگانی در ءَ ؟
زرّ ءِ پہ لالچ ءَ
اے کُجام ناشرانی پلّیت اِیں جھان ءِ گس ءِ لولُک اَنت؟
بے مھار اَنت ءُ گرد اَنت ھمُک میتگ آں؟
داں کدین ءَ بِہ سگّ اِیت چرے زُلم ءِ آس ءَ
زمانگ بُگش ؟
بے ریاھیں گُمان ءِ در ءَ بندش اِیں
آس ، پاھاریں چیھالاں رودینتہ دردانی کھرے اِد ءَ
برمشؔ ءِ ارواہ ہزینتگ ءُ چورہ کُتگ
کم کُجالیں مکسک ، زادگاں بے نپ اِیں
شھر ءِ دل بد کُتگ
اے وڑا کَے وتی سگّ ءُ اُوپار ءَ داریت دل ءِ اندر ءَ
آس رُمب اِیں گم ءِ بے تبیں موسم ءَ
اے وڑا الّم ءَ جند ءِ رکّینگ ءَ
دل وتارا اِد ءَ اَنچو شیوار کنت
تئی پداں گار کنت
دؤر، گردیت پد ءَ جنتر ءِ گردش ءَ
بے ھیازادگانی گِس ءِ لمب ءَ الّم اوں آسے کپیت
نابکاریں پَلیّت جند ءِ برات ءُ گُھارانی کدر ءَ مہ زان اَنت
اگاں دل ، ھُدا
وھد ءُ موسم گُڑا جنگ ءِ نام ءَ رُدیت
زندگی رنگ ءُ داباں وتی مٹ کنت
پہ گُلیں برمشُک ءَ
دھر ءِ ھر نیمگ ءَ ھکّ ءِ آواز جُمبّ اِیت
تو بے وار بَئے۔
شریف مومؔن
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔